**Skaidrojums par projekta vadības izmaksu limitu kompetences centru projektos**

Sniedzam skaidrojumu par Ministru kabineta 2016.gada 5.janvāra noteikumu Nr.2  “Darbības programmas “Izaugsme un nodarbinātība” 1.2.1. specifiskā atbalsta mērķa “Palielināt privātā sektora investīcijas P&A” 1.2.1.1. pasākuma “Atbalsts jaunu produktu un tehnoloģiju izstrādei kompetences centru ietvaros” pirmās, otrās un ceturtās projektu iesniegumu atlases kārtas īstenošanas noteikumi” (turpmāk – MK noteikumi) 29.punkta normas interpretāciju.

Norādām, ka MK noteikumu 29.punktā noteiktais par projekta vadības izmaksām, kuras nepārsniedz summu, ko aprēķina, pie 24 426 *euro* pieskaitot 0,64% no projekta kopējām tiešajām attiecināmajām izmaksām, neieskaitot tiešās projekta vadības personāla izmaksas, ir **attiecināms uz katru CFLA iesniegto projekta iesniegumu atsevišķi**, respektīvi limits (pie 24 426 *euro* pieskaitot 0,64 % no projekta kopējām tiešajām attiecināmajām izmaksām, neieskaitot tiešās projekta vadības personāla izmaksas) attiecas atsevišķi uz EM projektu (1.atlases kārta) un atsevišķi uz katru kompetences centra (turpmāk – KC) projektu (2.atlases kārta), KC projekta limitam aptverot tā pētniecības projektu vadības personāla izmaksas (MK noteikumu 30.1.4.1.apakšpunkts), tātad noteiktais limits ir uz visu KC projektu, iekļaujot gan KC vadības personāla izmaksas, gan pētījumu projektu vadības personāla izmaksas (MK noteikumu 30.1.2.2. apakšpunkts + 30.1.4.1.apakšpunkts).

Iepriekš minētais projekta vadības izmaksu ierobežojums izriet no metodikas par netiešo izmaksu vienotās likmes piemērošanu projekta izmaksu atzīšanā 2014.-2020.gada plānošanas periodā projekta vadības izmaksas ERAF un KF infrastruktūras projektos, kur noteikts, ka projektos, kuros tiešās attiecināmās izmaksas ir zem 5 milj., ierobežojums tiek aprēķināts pie minimālo izmaksu bāzes 24 426 *euro* gadā pieskaitot 0,64% no projekta tiešajām attiecināmajām izmaksām, neieskaitot tiešās personāla izmaksas. Aprēķinātais izmaksu ierobežojums ir summa gadā. Projektam, kas ilgst vairākus gadus, tiešo projekta vadības personāla izmaksu ierobežojums ir jāreizina ar attiecīgo gadu skaitu. Ja projekta īstenošanas laiks nav pilni gadi, tad par nepilno gadu izmaksu ierobežojumu aprēķina proporcionāli projekta īstenošanas pilnu mēnešu skaitam. Minētajā metodikā ir nosacījums par katra projekta vadības izmaksu noteikšanu, līdz ar to secināms, ka limits (pie 24 426 *euro* pieskaitot 0,64 % no projekta kopējām tiešajām attiecināmajām izmaksām, neieskaitot tiešās projekta vadības personāla izmaksas) attiecas uz projekta vadības izmaksu kopsummu 1. atlases kārtas EM projektam un atsevišķi katram no 2. atlases kārtas ietvaros iesniegtajiem KC projektiem.

Vienlaikus vēršam uzmanību, ka projekta iesnieguma 3.pielikumā “Projekta budžeta kopsavilkums” ir atsevišķi jānodala KC projekta vadības izmaksas (norādot izmaksu pozīcijā Nr.2.1. “Projekta vadības personāla atlīdzības izmaksas”) no pētniecības projektu vadības personāla izmaksām (kuras iekļaujamas katra pētniecības projekta apakšpozīcijā “Pētniecības projekta vadības izmaksas, kancelejas preces, biroja piederumi un biroja aprīkojuma noma vai iegāde, apdrošināšanas izmaksas uz pētniecības projekta īstenošanas laiku”, tātad zem 4.virspozīcijas “Mērķa grupas nodrošinājuma izmaksas” attiecīgās kategorijas konkrētā pētniecības projekta izmaksām), jo netiešās izmaksas saskaņā ar vienoto izmaksu likmi (15% no tiešajām personāla izmaksām) tiek aprēķinātas tikai no KC projekta vadības izmaksām.

Ja iesniedzot projekta iesniegumu ir zināmas konkrēta pētniecības projekta izmaksas, tad projekta iesnieguma 3.pielikumā “Projekta budžeta kopsavilkums” iesakām veidot atsevišķu pētniecības projekta vadības izmaksu apakšpozīciju zem šīs konkrētā pētījuma izmaksu pozīcijas: “Pētniecības projekta vadības izmaksas, kancelejas preces, biroja piederumi un biroja aprīkojuma noma vai iegāde, apdrošināšanas izmaksas uz pētniecības projekta īstenošanas laiku”.

Papildus norādām, ka, pamatojoties uz iesniegtajiem maksājuma pieprasījumiem, pēc kārtējā gada noslēguma CFLA izvērtēs KC vadības personāla izmaksu un visu īstenoto pētījumu projektu vadības izmaksu kopsummas atbilstību MK noteikumos norādītajam limitam.